รัฐมนตรีว่าการกระทรวงการคลัง ระบุนักลงทุนยังให้ความเชื่อมั่น แม้เงินบาทอ่อนค่า ขณะที่อัตราเงินเฟ้อยังถือว่าไม่สูงมาก เมื่อเทียบกับประเทศเพื่อนบ้าน
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยถึงสถานการณ์ค่าเงินบาทที่อ่อนค่าลง ว่า เกิดจากหลายปัจจัย ซึ่งส่วนใหญ่มาจากปัจจัยภายนอก ทั้งค่าเงินดอลลาร์สหรัฐฯและค่าเงินหยวนที่แข็งค่าขึ้นอย่างรวดเร็ว ส่งผลให้เงินบาทอ่อนค่าลง ส่วนกระแสเงินทุนไหลออกนอกประเทศยังคงมีบ้าง หลังจากธนาคารกลางสหรัฐปรับขึ้นดอกเบี้ย แต่ไม่ผลกระทบมากนักในตลาดตราสารหนี้ โดยนักลงทุนต่างชาติ ยังคงเชื่อมั่นในตลาดตราสารหนี้ของไทย ขณะที่ตลาดทุน ผันผวนตามภาวะเศรษฐกิจโลก อย่างไรก็ตาม ธนาคารแห่งประเทศไทยยังคงติดตามสถานการณ์อย่างใกล้ชิด สำหรับอัตราเงินเฟ้อที่เพิ่มสูงขึ้นในขณะนี้ ยังถือว่าอยู่ในระดับที่ค่อนข้างต่ำ เมื่อเทียบกับประเทศที่พัฒนาแล้วหรือกำลังพัฒนา ทั้งนี้รัฐบาลกำลังดำเนินมาตรการต่าง ๆ เพื่อดูแลราคาสินค้าและพลังงาน เชื่อว่าจะช่วยบรรเทาผลกระทบของประชาชนได้ พร้อมยอมรับว่าราคาน้ำมันในประเทศอาจจะยังไม่ลดลงในช่วงนี้ แม้ในตลาดโลกมีการปรับลดลงบ้าง เนื่องจากใช้ราคาอ้างอิงจากราคาน้ำมันดิบดูไบ รวมทั้งต้องบริหารจัดการกองทุนน้ำมันที่ยังคงติดลบอยู่ ทั้งนี้ กระทรวงพลังงานอยู่ระหว่างหารือกับโรงกลั่น เพื่อขอความร่วมมือนำกำไรจากค่าการกลั่นน้ำมันมาช่วยเหลือประชาชน คาดว่าจะได้ข้อสรุปเร็ว ๆ นี้